ท่าอากาศยานเบ็น-กูรีย็อน

ท่าอากาศยานนานาชาติเบ็น-กูรีย็อน (ฮีบรู: נמל התעופה בן-גוריון, อักษรโรมัน: Nēmāl ha-tē‘ufā Bēn-Guriyôn; อาหรับ: مطار بن غوريون الدولي, อักษรโรมัน: Maṭār Bin Ġūriyūn ad-duwalī.) (IATA: TLV, ICAO: LLBG) รู้จักกันตามชื่อย่อในภาษาฮีบรูว่า นัตบัก (נתב״ג‎) คือท่าอากาศยานนานาชาติหลักของประเทศอิสราเอล ตั้งชื่อตามชื่อของดาวิด เบ็น-กูรีย็อน นายกรัฐมนตรีคนแรกของประเทศ เป็นศูนย์กลางของสายการบินเอ็ลอัล, อิสแรร์ และอาร์เกียอิสราเอล โดยมีตัวเลขประมาณการผู้โดยสารในปี พ.ศ. 2557 จำนวน 15 ล้านคน ท่าอากาศยานเบ็น-กูรีย็อนตั้งอยู่ในเขตชานเมืองห่างจากใจกลางเมืองเทลอาวีฟ 19 กิโลเมตร (12 ไมล์) และบริหารงานโดยสำนักงานท่าอากาศยานอิสราเอล ซึ่งเป็นรัฐวิสาหกิจที่บริหารจัดการท่าอากาศยานของรัฐและควบคุมการผ่านแดนในอิสราเอล ท่าอากาศยานเบ็น-กูรีย็อนได้รับการจัดให้เป็นหนึ่งในห้าท่าอากาศยานที่ดีที่สุดของตะวันออกกลางจากทัศนคติของผู้โดยสารที่มาใช้บริการและระดับความปลอดภัยของท่าอากาศยาน ซึ่งภายในสนามบินมีทั้งเจ้าหน้าที่ตำรวจ เจ้าหน้าที่กองกำลังป้องกันตนเอง และเจ้าหน้าที่ตำรวจตรวจคนเข้าเมือง คอยตรวจตราทั้งในและนอกเครื่องแบบ เพื่อรักษาระดับความปลอดภัยและเฝ้าระวังภัยคุกคามที่อาจเกิดขึ้น ทั้งนี้ท่าอากาศยานเคยตกเป็นเป้าหมายของการก่อการร้ายหลายครั้ง แต่ไม่มีครั้งใดที่สามารถจี้เครื่องบินและเดินทางหลบหนีออกไปได้สำเร็จ อ้างอิง แหล่งข้อมูลอื่น Accident history for TLV at Aviation Safety Network